Een van SAUK-8 se hofaansoek geweierVuyo Mvoko. Foto: Twitter Mvoko, ŉ onafhanklike vervaardiger, het gekla dat die SAUK nie sy programme uitgesaai het nie nadat hy in die openbaar sy ontevredenheid oor die omstrede verbod op die uitsaai van gewelddadige betogings te kenne gegee het. Mvoko, wat nie in die hof teenwoordig was nie, is ook aangesê om die koste van die hofaansoek te betaal. Mvoko is een van agt joernaliste wat onlangs deur die SAUK in die pad gesteek is omdat hulle glo die SAUK-bestuur se “gesag ondermyn” en hul “wangedrag onhoudbaar geword het”. Mvoko was egter nie soos die ander joernaliste vas aangestel nie, maar was slegs op ŉ drie jaar kontrak by die SAUK. Die ander joernaliste, Foeta Krige, Suna Venter, Krivani Pillay, Jacques Steenkamp, Busisiwe Ntuli, Lukhanyo Calata en Thandeka Gqubule is sedertdien weer in hul poste aangestel nadat hulle die uitsaaier hof toe gesleep het. Kort ná die uitspraak het Mvoko getwiet: “Court has dismissed my application. Will give reasons on the 12th. Appeal? Obviously…!!!” Joy Walker, Movko se regsverteenwoordiger, het gesê hulle is teleurgesteld met die hof se uitspraak, maar sal ŉ appèl oorweeg. “Die regter het bevind dat daar genoegsame dringendheid in die aansoek is, maar dit is op meriete van die hand gewys,” het Walker gesê. Regter Fritz van Oosen sal volgende Vrydag sy redes vir die uitspraak gee.